Broj: 711-I-1485-M-298/22-02-17

Zagreb, 7. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Matije Copaka, općinskog načelnika Općine Farkaševac,** za davanjem mišljenja Povjerenstva,na 175. sjednici održanoj dana 7. lipnja 2022.g. daje sljedeće

**MIŠLJENJE**

**Imajući u vidu da iz zahtjeva za mišljenje ne proizlazi da bi obveznik Matija Copak, općinski načelnik Općine Farkaševac, na bilo koji način bio interesno ili osobno povezan s vlasnikom obrta koji se prijavio na javni poziv za dostavom ponuda za radove održavanja nerazvrstanih cesta koji je objavila Općina, odnosno sa njegovom suprugom, službenicom navedene Općine, eventualno sklapanje navedenog poslovnog odnosa ne podliježe odredbama ZSSI/21-a.**

 Obrazloženje

Zahtjev za davanjem mišljenja Povjerenstva podnio je obveznik Matija Copak, općinski načelnik Općine Farkaševac. U knjigama ulazne pošte Povjerenstva zahtjev je zaprimljen 3. lipnja 2022. pod poslovnim brojem 711-U-5777-M-298/22-01-3, povodom kojeg se vodi predmet broj M-298/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Matija Copak, povodom obnašanja dužnosti općinskog načelnika Općine Farkaševac, dužan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik traži mišljenje Povjerenstva postoji li sukob interesa u situaciji kada je ponudu na javni poziv koji provodi Općina Farkaševac dostavio obrt Žeđ-promet, koji je u vlasništvu supruga službenice zaposlene u navedenoj Općini.

Zahtjevu su priloženi Etički kodeks ponašanja predstavničkog tijela, izvršne vlasti, članova radnih tijela i djelatnika u Općini Farkaševac, koji je donijelo Općinsko vijeće 25. veljače 2022., odluka o početku postupka jednostavne nabave i imenovanju stručnog povjerenstva za pripremu i provedbu postupka nabave za održavanje nerazvrstanih cesta na području Općine Farkaševac od 9. svibnja 2022., koju je donio općinski načelnik, javni poziv za dostavu ponuda od 9. svibnja 2022., upisnik o zaprimanju ponuda od 16. svibnja 2022., zapisnik o pregledu i ocjeni ponuda od 19. svibnja 2022., zaprimljene ponude trgovačkog društva Hidroregulacija d.d. iz Bjelovara te obrta Žeđ-promet iz Farkaševca, te pravno mišljenje Odvjetničkog društva Jajaš & Vukelić od 24. svibnja 2022. o postojanju sukoba interesa.

Iz navedene dokumentacije nije utvrđeno da bi službenica koja se dovodi u svezu s vlasnikom obrta pregledavala i ocjenjivala zaprimljene ponude, jer nije bila član imenovanog povjerenstva za pripremu i provedbu postupka nabave, ali se na jednom dokumentu navodi kao osoba koja je ovlaštena za prijem ponuda.

Člankom 2. stavkom 2. ZSSI/21-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 3. ZSSI/21-a, koji određuje krug obveznika navedenog Zakona, nije propisano da bi službenica u jedinici lokane samouprave bila obveznik u smislu odredbi tog Zakona.

Sukladno članku 5. stavku 1. točki 6. ZSSI/21-a, povezane osobesu članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Odredbama ZSSI/21-a propisane su zabrane i ograničenja koja se odnose na nastanak poslovnog odnosa poslovnog subjekta u vlasništvu obveznika, odnosno člana njegove obitelji s tijelom javne vlasti u kojem obveznik obnaša javnu dužnost, i to za vrijeme obnašanja dužnosti, kao i u razdoblju 12 mjeseci od prestanka njezina obnašanja, što u ovoj situaciji prema navodima obveznika nije slučaj, jer je Općina Farkaševac objavila javni poziv za dostavu ponuda, povodom kojeg je ponudu dostavio i obrt u vlasništvu supruga službenice zaposlene u istoj Općini, koja nije obveznica u smislu odredbi ZSSI/21-a.

Međutim, kako službenica ne podliježe odredbama ZSSI/21-a, ako između obveznika Matije Copaka, općinskog načelnika Općine Farkaševac te zaposlenice Općine ili njezina supruga, vlasnika obrta, postoji neka vrsta interesne ili osobne povezanosti, došlo bi do primjene odredbi ZSSI/21-a.

S obzirom da iz zahtjeva za mišljenje ne proizlazi da bi navedene osobe bili članovi obitelji navedenog obveznika, odnosno ne proizlazi bilo kakva vrsta povezanosti obveznika s istima, na eventualni nastanka navedenog poslovnog odnosa ne primjenjuje se odredbe ZSSI/21-a, već je situacija sukoba interesa i način postupanja službenika u jedinici lokalne samouprave predmetom uređivanja Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.), kao i priloženog Etičkog kodeksa ponašanja predstavničkog tijela, izvršne vlasti, članova radnih tijela i djelatnika u Općini Farkaševac.

 Iako navedenu službenicu ne obvezuju odredbe ZSSI/21-a, upućuje se obveznika Matiju Copaka da vodi računa da njemu podređene osobe ne poduzimaju radnje u okviru svojih zaduženja ako bi njihovi privatni interesi mogli utjecati na nepristranost prilikom postupanja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Matija Copak, elektronička dostava
2. Objava na internetskoj stranici Povjerenstva
3. Pismohrana